SKORO svakog dana, u Loznicu iz pravca Beograda stiže stotinak ilegalnih migranata, koji se, najpre okupljaju kod autobuske stanice, konačeći u njoj ili po okolnim parkovima. Odatle idu ka selima Donja Borina i Brasina, kod Malog Zvornika, gde pokušavaju da pređu Drinu, odu u BiH, a onda pokušaju da stignu do Hrvatske, pošto im je cilj Evropska unija.

Mada je prelaz preko Drine, u tom delu, rizičan i nedavno se sedam migranata umalo nije utopilo, a udavio se, potom, jedan od ljudi koji ih je, za pare prevozio, ova "ruta" se stalno koristi. Neki pokušavaju da pređu i preko Železničkog mosta, a neki redovno "pucaju" da se ubace na teretni voz i da tako prejezde Drinu.

Oni manje hrabri prelaze u BiH na Savi, kod Bijeljine, pretežno kod sela Batković. Računaju da je ova reka mnogo mirnija i dosta bezbednija. U prelasku, naravno, za pare pomažu im lokalni mešetari sa obe obale reke.

PROČITAJTE JOŠ: Bosna bez rešenja za migrante



Ekipa "Novosti" u selu Batković, kraj Save, zatekla je pedesetak ilegalnih migranata, koji su se zaputili ka Bijeljini, gde ih je sačekala policija i posle odgovarajuće procedure sprovela do Granične policije.

- Za dvadesetak dana na području PU Bijeljina registrovali smo 341 ilegalnog migranta - kaže Žarko Žara Ćosić, načelnik PU Bijeljina. - Dolaze iz Avganistana, Pakistana, Bangladeša i Somalije. I, u proseku, starosti su od 20 do 30 godina. Mada je osetno povećan njihov broj, situaciju dobro držimo pod kontrolom, nema nikakvih incidenata i drugih problema. Vrlo je važno da sa nama dobro sarađuju meštani mesta u koja ilegalni migranti stižu i borave, dok naše patrole ne dođu i urade svoj deo posla. Važna je i dobro saradnja sa Graničnom policijom BiH, koja je, sada, nesporna.

KONAK U NAPUŠTENIM KUĆAMA

U LOZNIČKOM i malozvorničkom kraju ilegalni migranti ne prave probleme, ali su, kako saznajemo, počeli da ulaze u napuštene ili zapuštene kuće i druge zgrade kraj Drine, u kojima konače. Oni koji imaju novca lakše prelaze reku, jer uprkos kaznama zbog krijumčarenja ljudi, postoje oni koji ne mogu da odole da zarade pare na muci drugih. U tom poslu, svojevremeno je prednjačio i bivši komandir policije u Loznici i Krupnju, kome se zbog toga sada sudi, a policija ga je suspendovala.